ยันไม่ปิดบริษัทประกันมีปัญหา
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — คปภ.ยืนยันไม่ถึงขึ้นปิดกิจการ ลิเบอร์ตี้ประกันภัย ฟินันซ่าประกันชีวิต มั่นใจแก้ปัญหาได้ 
นพ.พฤฒิชัย ดำรงรัตน์ รมช.คลัง เปิดเผยว่า จากรายงานของสำนัก งานคณะกรรมการกำกับและส่ง เสริมการประกอบธุรกิจประกันภัย (คปภ.) ยืนยันว่าฐานะการเงินของทั้งบริษัท ลิเบอร์ตี้ประกันภัย และบริษัท ฟินันซ่าประกันชีวิต ยังไม่ถึงขึ้นที่ต้องปิดกิจการ เพียงแต่ขาดเงินกองทุนและไม่สามารถขยายกิจการได้เท่านั้น ซึ่งในส่วนของบริษัท ลิเบอร์ตี้ประกันภัยนั้น อยู่ในขอบเขตที่แก้ไขได้ ขณะที่ บริษัท ฟินันซ่าประกันชีวิต ก็รอเงินเพิ่มทุนจากธนาคารอิสลามแห่งประเทศไทย 
อย่างไรก็ตาม ขณะนี้ยังไม่มีบริษัทประกันภัยรายใดที่มีปัญหาเรื่องฐานะการเงินเพิ่มเติมอีก ซึ่งได้สั่งให้คปภ. เฝ้าดูบริษัทประกันที่มีปัญหาด้านการเงินเป็นพิเศษและแก้ไขให้เสร็จสิ้นโดยเร็ว
นายสาระ ล่ำซำ นายกสมาคมประกันชีวิตแห่งประเทศไทย กล่าวว่า มั่นใจว่าปัญหาที่เกิดขึ้นจะไม่ส่งผลกระทบต่อธุรกิจประกันชีวิตโดยรวม เพราะก่อนหน้านี้เมื่อปี 2551 ก็เคยเกิดปัญหาลักษณะนี้มาแล้วและก็แก้ไขปัญหามาได้
พ.จ.อ.ปรีชา รอดดี กองพันทหารขนส่ง กรมสนับสนุนกองพลนาวิกโยธิน หน่วยบัญชาการนาวิกโยธิน กล่าวว่า ได้ทำประกันชีวิตประเภทชำระเบี้ยครั้งเดียว เซฟวิ่ง พลัส คุ้มครอง 20 ปี วงเงิน 3.4 ล้านบาท กรมธรรม์เลขที่ 1/1000070408 เมื่อปี 2545 เพราะได้ผลตอบแทนดีปีละ 3.5% และทุกปีจะให้ตัวแทนนำเช็คเงินปันผลตามกรมธรรม์ให้ทุกปี ซึ่งปีที่ผ่านมาทางตัวแทนรายงานว่าพบกรณีเงินหายจากกรมธรรม์ลูกค้าโดยลูกค้าไม่ทราบ จึงได้ให้ตัวแทนทำการตรวจสอบสถานะของกรมธรรม์เมื่อปลายปี 2552 และได้แจ้งความดำเนินคดีไว้แล้ว
“ตามประวัติกรมธรรม์รายงานว่าผมกู้เงินออกมาถึง 2 ครั้ง คือในปี 2546 รวมเป็นเงินเกือบ 1.6 ล้านบาท ซึ่งผมเคยจะขอกู้ 5 แสนบาทแต่ทางบริษัทให้ผมต้องไปแสดงตัวทำเรื่องกู้ด้วยตัวเอง ซึ่งผมไม่สะดวกที่จะเดินทางไป จึงเปลี่ยนไปถอนเงินสหกรณ์ออมทรัพย์ และยืนยันว่าไม่ได้เป็นคนกู้เงินจำนวนดังกล่าว จึงได้ดำเนินการแจ้งความไว้กับทางสน.บางรัก และ สภอ.ชลบุรี ไว้ตั้งแต่เดือนกันยายนปี 2552 ที่ผ่านมา”พ.จ.อ.ปรีชา กล่าว
พ.จ.อ.ปรีชา เปิดเผยว่า ที่ต้องแจ้งความไว้ที่ สภอ.ชลบุรี เพราะถูกแอบอ้างชื่อไปเปิดบัญชีเงินฝากไว้กับธนาคารนครหลวงไทย สาขาชลบุรี และเป็นจุดที่บริษัทฟินันซ่าระบุว่าได้ทำการถอนเงินกู้ออกมาจากสาขาที่ชลบุรี ได้ติดต่อกับฝ่ายกฎหมายของทางบริษัทมาตลอด ได้รับรายงานเพียงว่าอยู่ระหว่างกระบวนการสอบสวน
นายรณพิทย์ หัสดินทร ณ อยุธยา ผู้ช่วยกรรมการผู้จัดการ บริษัท ฟินันซ่าประกันชีวิต กล่าวว่า กรณีดังกล่าวบริษัทอยู่ระหว่างการตรวจสอบลายเซ็นว่าเป็นของลูกค้า หรือว่าถูกปลอมแปลง ซึ่งต้องใช้ความรอบคอบ เนื่องจากในประวัติกรมธรรม์พบว่าลูกค้ามีการกู้เงินออกไป กระบวนการกู้เงินก็จัดว่าสมบูรณ์ และการออกเช็คได้ออกไปในชื่อลูกค้าโดยตรง ซึ่งหลังจากนั้นพบว่าลูกค้าไปเปิดบัญชีเพื่อนำเงินออกไป
“เราอยากทำให้เรื่องเสร็จสิ้นโดยเร็ว แต่ต้องรอกระบวนการพิสูจน์ลายเซ็นต์จากทางตำรวจก่อน เมื่อสรุปออกมาแล้ว หากเป็นการทุจริตโดยตัวแทนบริษัทต้องรับผิดชอบความเสียหายที่เกิดขึ้น ซึ่งที่ผ่านมาทางฝ่ายกฎหมายของบริษัทได้ติดต่อและรายงานความคืบหน้าให้ลูกค้าทราบโดยตลอด”นายรณพิทย์ กล่าว